Bernard Smigala
LIST DO DZIECIÓNTKA
Dycki my w listach do Ciebie pisali,
jaki to gyszynk by my dostać chcieli.
I to, co my sie łobsztalowali,
to pod chojinkóm my mieli.
I wcale niy byli my wymyślate:
roler, szlyndzuchy, paletki czy bal…
Bo przeca wtedy niy byłoś bogate,
w tych czasach, „es war einmal”.
Potym do Ciebie żech listów niy pisoł,
gyszynki żech sie kupowoł sóm.
A teroz juzaś taki czas prziszoł,
że prośba do Ciebie móm.
Dzisiaj, nojbardzij czego mi trzeba,
niy kupia nikaj! To dar łod Boga!
Bezto szrajbuja tyn list do nieba,
ło zdrowie prosić, eli moga?
Czy niy szło by tak, Bożo Dziecino,
serduszko trocha podregulować?
I te kolano, co sie zacino,
troszyczka czymś naszmarować?
Ino niy pomyśl, żech jest łoklany,
ani tym bardzij, żech przepadzity.
Chcioł bych Cie prosić, Jezu kochany,
ło coś dlo mojij kobiyty.
Prosza, by łóna tyż zdrowo była,
by dycki miała wolno niydziela,
by trocha myni na mnie pyszczyła…
I to by było na tela.
Dyć na sóm kóniec mi sie spómniało,
tóż prosza małego Jezusinka:
jak by ze zdrowiym lepi być miało -
- przidała by sie piwa krzinka.
Autor:B.Śmigała
- There are no comments yet
ace_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn deu_Latn szl_Latn szl_Latn szl_Latn pol_Latn pol_Latn szl_Latn szl_Latn vec_Latn szl_Latn szl_Latn szl_Latn szl_Latn szl_Latn pol_Latn ces_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn eng_Latn